text
stringlengths 1
2.58k
⌀ |
|---|
मेसिक्कोया लागू वासः तस्कर ख्वाकिन एल चापो गुथमानयात न्युयोर्कय् च्वंगु संघीय अदालत लागू वासः तस्करीया झिगू थीथी द्वपनय् दोषी ठहर याःगु दु |
६१ दँ दुम्ह ख्वाकिनयात कोकिन व हेरोइन तस्करी अवैध हतियार व मनी लन्ड्रिङ्गया द्वपनय् अदालतं दोषी ठहर याःगु खः |
झिंछवाः तक जूगु सुनवाई लिपा मंगलवाः अदालतं फैसला न्यंकूगु खः |
अदालतं दोषी ठहर याःगु जूसां सजाय धाःसा न्यंकूगु मदुनि |
वयात जीवंकाःछि जेलय् तयेगु सजाय न्यंकेफु धाःगु दु |
एल चापो मेसिक्कोया जेलं सुरुङ्ग दयेकाः बिसिउँ वःगु खःसा सन् २०१६ जनवरीइ वयात हाकनं ज्वंगु खः |
वयात सन् २०१७य् अमेरिकायात लःल्हाःगु खः |
एल चापोयात अमेरिकाय् लागू वासः तस्कर यायेगुली दकलय् अप्वः ल्हाः दुम्ह कथं कयातःगु दु |
किसान परिवारय् बूम्ह ख्वाकिन अफिम व गाँजाया बुँइ ज्या याइम्ह खः |
वं अनं हे लागू वासः तस्कर याये सयेकूगु खः |
ख्वाकिन एल चापो गुथमानयात मेसिक्कोया ड्रग लिडर धकाः नं धायेगु याः |
एजेन्सी- कतारय् जुइत्यंगु फिफा विश्वकप २०२२ छन्हु न्ह्यकाःगु दु |
थ्व हे नोभेम्बर २१ निसें विश्वकप जुइत्यंगु खःसां आः नाभेम्बर २० निसें विश्वकप शुरु जुइ |
उद्घाटन कासा ग्वसाः देय् कतार व इक्वेडर दथुइ जुइगु फिफां जानकारी बिउगु दु |
थ्वया न्ह्यःया धलःकथं उद्घाटन कासा नोभेम्बर २१ य् नेदरल्याण्ड्स व सेनगलया दथुइ यायेगु निर्णय यानातःगु खः |
विश्वकपया न्हापांगु कासा ग्वसाः देशं म्हिता वयाच्वंगु चलनयात निरन्तरता बियागु फिफां धाःगु दु |
नोभेम्बर २० तारिखनिसें शुरु जुइगु विश्वकपया फाइनल कासा डिसेम्बर १८ तारिखय् जुइ |
येँ – नेपाःया लुँ वहःया बजारय् वंगु छुं न्हिं न्ह्यवनिसें थहांकुहां जुयाच्वंगु दु |
म्हीग जक लुँ छतोलाय् ९०० तका कुहां वंगु खःसा म्हिगः हाकनं ५०० तका थहां वंगु दु |
अन्तर्राष्ट्रिय बजारय् लुँ न्याइपिं स्वयां नं मीपिं अप्वयेवं आः हाकनं लुँया भाः कुहां वयाच्वंगु खँ नेपाल सुनचाँदी व्यवसायी महासंघया पुलांम्ह अध्यक्ष तेजरत्न शाक्य नेपालभाषा टाइम्सयात कनादीगु दु |
उकथं हे डलर बल्लायेवं लुँइ लगानी यानाच्वंपिंसं नं डलर हे सञ्चिति यानाहःगुलिं नं लुँया भाः कुहां वयाच्वंगु खः |
लुँया भाः कुहां वयाः ९५००० तका थ्यनेफइगु अनुमान नं वय्कलं यानादीगु दु |
रुस व युक्रेन दथुइ जूगु युद्धया कारणं यानाः लुँया भाः थहां वनी धकाः बिचाः याःगु खःसां नं उकिया लिच्वः अन्तर्राष्ट्रिय बजारय् मलायेवं लुँया भाः कुहां वयेगु शुरु जूगु खः |
लुँया भाः थहां वनाः छतोलाया १ लाख ५ हजार ५ सय तक थ्यनेधुंकूगु खःसां आः हाकनं बुलुहुँ भाः कुहां वयाच्वंगु दु |
म्हिगः अन्तर्राष्ट्रिय बजारय् प्रतिऔश १८१७ डलर कायम जूगु खःसा म्हीग १८०९ डलर कायम जूगु खः |
थ्व भाः कुहां वयाः १८ सय स्वयां म्हो जुइफुगु अनुमान भाजु शाक्यया दु |
मेखे अन्तर्राष्ट्रिय पेट्रोलियम बजारय् पेट्रोलियम पदार्थया भाः थहां वनी धकाः अनुमान जुयाच्वंगु खःसां पेट्रोलियम पदार्थया भाः थहां मवंगुलिं नं लुँया भाः कुहां वयेत ग्वाहालि जूवंगु विश्लेषण वय्कःया दु |
म्हिगः अन्तर्राष्ट्रिय पेट्रोलियम पदार्थया भाः अन्तर्राष्ट्रिय बजारय् प्रति ब्यारेल ११० तका कायम जूगु खः |
येँ -आः सवारी साधनया लाइसेन्स कायेत जाँच अःपुकीगु जूगु दु |
न्हापा ट्रायल बीबलय् चीधंगु जक गल्ती जूसां फेल जुइगु खःसा आः म्हासुगु ध्वलय् थीगु स्टार्ट बन्द जुइगु ह्याउँगु मत च्याःसां न्ह्याः वनेगु थेंज्याःगु गल्ती जूसां पास याना छ्वयेगु नीति दयेकागु खँ यातायात व्यवस्था विभागं धाःगु दु |
पाःचाय् यंकाः दिके मफुत धाःसा उकी धाःसा फेल जुइ धाःगु दु |
न्हूगु नियम कथं आः ट्रायलय् ७० नम्बर जक हःसां गाः |
न्हापा १०० या १०० हे हये माःगु खः |
नापं लिखितय् नं आः न्ह्यसःत न्हापा हे पित बीगु व उकी दुनें हे न्यनेगु नियम हयेत्यंगु दु |
उकी धाःसा १०० लय् ६० नम्बर हयेमाः |
थ्व न्हूगु नियम कथं आः लाइसेन्सया जाँचय् ५० प्रतिशत पास जुइगु अनुमान याःगु दु |
येँ – मानन्धर समुदायया देय् थकालि ललितमान मानन्धर म्हीग मंत |
१०४ दँ दुम्ह वय्कः मानन्धर समुदायया हे दकलय् ज्याथम्ह खः |
वंगु निला न्ह्यवंनिसें छेँनं पिहां मवसे च्वनाच्वंम्ह वय्कःयात लिपांगु इलय् म्हासु ल्वचं कःगु खः |
मदुम्ह मानन्धरया अन्त्येष्टि मंगलवाः कंगय् जुइधुंकूगु दु |
मदुम्ह मानन्धरयात वय्कःया माइलाम्ह काय मञ्जुमान मानन्धरं मि तयादीगु खः |
मञ्जुमान नेपालभाषा सेवी खः |
मदुम्ह मानन्धरया प्यम्ह काय व निम्ह म्ह्याय् दी |
येँ नेपालभाषा टाइम्स-स्थानीय जनताया चरम विरोध दयाच्वंगु खःसां नं राजधानी येँ दुने स्वंगू शहर दयेकेगु प्रस्तावबारे मन्त्रिपरिषद बैठकय् सहलह जूगु खँ सीदुगु दु |
आः दयेकेगु धकाः प्रस्तावित जुयाच्वंगु स्वंगू मध्ये उत्तरी लागाया सक्व नगरपालिका कागेश्वरी मनोहरा नगरपालिका व गोकर्णेश्वर नगरपालिकाया १६ हजार रोपनी जग्गा एकीकरण यानाः न्हूगु शहर दयेकेगु प्रस्ताव आः मन्त्रिपरिषद्य् यंकूगु खँ सीदुगु दु |
थ्व लागाय् न्हूगु शहर दयेकेगु धकाः उपत्यका विकास प्राधिकरणं ताः ई न्ह्यवंनिसें हे अन जग्गा अधिकरण यासें न्याये मीगु रोक्का यानातःगु दु |
तर थ्व स्वंगुलिं नगरपालिकाया स्थानीय जनतां यदि थन न्हूगु शहर दयेकेल धकाःसा थनया कृषियोग्य जग्गा फुक्क नष्ट जुइ धासें शहर दयेकेगु ज्याया विरोध याना वयाच्वंगु दु |
थन न्हूगु शहर दयेकेवं स्थानीय जनताया ४५ प्रतिशत जग्गा वनीगु खने दयाच्वंगु दु |
जानकार सूत्रतय्सं धाः कथं थ्व थासय् जग्गा न्याये मी बन्द याना तःसां जग्गा दलालतय्सं थनया कारोवारया लागिं माःगु तयारी ज्या न्ह्याकाच्वनेधुंकूगु दुसा आपालं सरकारी कर्मचारीतय्सं अन जग्गा ल्हातय् लाकेगु रणनीति दयेकाच्वंगु दु |
थज्याःगु थीथी कारणं यानाः स्थानीय जनतां थ्व परियोजना पारदर्शी मजू धासें उकिया विरोध याना वयाच्वंगु दु |
अथे हे स्वनिगःया स्थानीय अभि–यन्तातय्सं थन न्हूगु शहर दयेकेल धाःसा स्वनिगलय् अझ हे पिनेयापिं मनूत बढे जुयाः जनसंख्या अप्वइगु व थुकिं यानाः स्वनिगःया सांस्कृतिक पर्यावरण फोहोर भौतिक पूर्वाधार थेंज्याःगु समस्या अझ अप्वइ धकाः उकिया विरोध यानाच्वंगु दु |
स्थानीय जनताया विरोध जुइक जुइक नं थ्व परियोजना मन्त्रिपरिषद्य् यंकूगुलिं आः सरकार समक्ष हे विरोध याये मालीगु खँ धयाहःगु दु |
येँ – थनया खुसिबुँइ च्वंगु काठमाडौं नेवाः किन्डरगार्टेनय् मन्दः च्वज्या कासालिसें मंकाः म्हपुजा ज्याझ्वः जुल |
ज्याझ्वः किन्डरगार्टेनया प्रांगणय् जूगु खः |
युकेजी तगिमय् ब्वनाच्वंपिं मस्तय् अभिभावकपिनिगु दथुइ जूगु मन्दः च्वज्या कासाय् युकेजी तगिंया ब्वँमि स्वीकृति श्रेष्ठया अभिभावक अमुना जोशी श्रेष्ठ दकलय् बांलाःगु मन्दः च्वयाः उत्कृष्ट सिरपाः त्याकादीगु खः |
अथे हे मेम्ह अभिभावक रियाज श्रेष्ठया प्रतिनिधिकथं झायाः मन्दः च्वयादीम्ह ८ दँ दुम्ह रियाना श्रेष्ठं नं मन्दः च्वयादीगु खः |
संचारकःमि विराजकाजी राजोपाध्यायं उत्कृष्ट मन्दःया ल्यज्या यानादीगु खः |
अभिभावकपिंसं च्वःगु उगु हे मन्दलय् तयाः लिपा ब्वँमि मस्तय्त मंकाःकथं म्हपुजा नं याःगु खः |
पुलांम्ह मिस नेवाःलिसें लिपि सुन्दरीकथं म्हसिउम्ह सुनिता डंगोलं मस्तय्त म्हपुजा याकादीगु खः |
उगु इलय् युकेजी तगिमय् ब्वनाच्वंपिं गुम्ह मस्तय्त मंकाः म्हपुजा याःगु खः |
ज्याझ्वलय् मूपाहां डंगोल ल्यज्यामि राजोपाध्याय किन्डरगार्टेनया निर्देशक राजेन्द्र महर्जनं मन्दः स्वन्ति नखः न्हूदँया थीथी पक्षयात कयाः नुगःखँ तयादीगु खः |
लिसें निर्देशक महर्जनं मूपाहां निर्णायक व उत्कृष्ट मन्दः च्वमि श्रेष्ठयात हनापौलिसें लुमन्ति चिं नं लःल्हानादीगु खःसा विद्यार्थी प्रतिनिधि रियानायात नं विशेष सिरपाः लःल्हानादीगु खः |
येँ- सरकारं लागू याःगु वालय् निन्हु बिदा बीगु व्यवस्थायात स्कुल व कलेजतय्सं कार्यान्वयन याये मफइगु खँ धाःगु दु |
खास यानाः निजी स्कुल व कलेजतय्सं वालय् निन्हु बिदा बीगु थ्व व्यवस्थां सरकारी ज्याकूयात अःपुका बिउसां स्कुल कलेजया विद्यार्थीतय्त धाःसा थाकुइकीगु खँ धाःगु दु |
मोडर्न नेवाः इंग्लिस स्कुलया प्रिन्सिपल दिपक तुलाधरं वालय् निन्हु बिदा बीगु व्यवस्था स्कुल कलेजया लागिं व्यवहारिक मजुइगु खँ कनादीगु दु |
वय्कलं सामाजिक सञ्जाल मार्फत हे थःगु बिचाः तयादिसें थुकियात कयाः पुनर्विचार यायेमाःगु खँ धयादीगु दु |
अथे हे काठमाडौं मोडेल स्कुलया प्रिन्सिपल राजेन्द्र महर्जनं नं वालय् निन्हु बिदा बीगु ज्या विद्यालयया हकय् व्यावहारिक मजू धासें थुकियात कयाः पुनर्विचार यायेमाःगु खँ धयादीगु दु |
थ्व व्यवस्थां यानाः थीथी समस्या पिकायेफु धासें सरकारं थुकिया बारे बिचाः यायेमाःगु तर्क नं वय्कलं तयादीगु दु |
वालय् निन्हु बिदा बीबलय् स्कुलया कोर्स पूवंकेत थाकुइगु व थुकिं यानाः विद्यार्थीयात मानसिक दबाव लाः वनीगु खँ निजी विद्यालयतय्सं धयाहःगु दु |
निन्हु बिदाया कोटा पूवंकेत कार्यालयया ई सुथय् व सनिलय् थपे यानाः समायोजन याये जिउसां विद्यार्थीतय् कक्षाया ई धाःसा अथे याये मफइगु जूगुलिं थुकिं समस्या जुइगु खँ शिक्षकतय्सं धयाहःगु दु |
सरकारं सरकारी खर्च बचे यायेगु चिकं आयात यायेबलय् विदेश वनीगु ध्यबा म्हो चायेकेगु आदि कारण न्ह्यःने तयाः वालय् निन्हु बिदा बीगु व्यवस्था याःगु खः |
तर थुकिं विद्यालय लगायत निजी क्षेत्रया मेमेगु पेशाय् नं समस्या वइगु खँ धायेगु याना हःगु दु |
ख्वप – वंगु मंगलवाःनिसें शुरु जूगु बिस्काः जात्राया भैलःखः सालेगु ज्या म्हिगः नं जुल |
मंगलवाः बिस्काःया न्हापांगु न्हिकुन्हु भैलःखः सालाः गःहितिइ थ्यंकेमाःगु खःसां चान्हसिया इलय् द्यःखः अलपत्र अवस्थाय् त्वःता थकेवं नीयवासीतय्सं म्हिगः खः सालाः गःहितिइ थ्यंकूगु खः |
बिस्काः जात्राया परम्पराकथं न्हापांगु न्हिकुन्हु हे भैलःखः साला यंकाः गःहितिइ थ्यंकेमाःगु खः |
तर चा बिना वंलिसे द्यः सालेत माःगु आवश्यक जनशक्तिया अभाव जुइवं तःमधिइ तुं त्वःता थकूगु स्थानीय तःमधि युवा क्लबया अध्यक्ष विजय धौभडेलं कनादिल |
थ्व स्वयां न्ह्यःया दँ तक द्यः सालेत जनशक्तिया अभाव जूसां सुरक्षाकर्मितय्सं द्यः खः साला यंकाः गःहितिइ तये यंके यानाच्वंगु खः |
तर थुगुसी जात्रायात शान्तिपूर्ण रुपं क्वचाकयेकेगु धासें स्थानीयवासीतय्सं सुरक्षाकर्मितय्त द्यःखः सायेके मबीवं आवश्यक जनशक्तिया अभावं द्यःखः गःहितिइ यंके मफुगु खः |
बिस्काःया परम्पराकथं द्यःखः गःहितिइ यंकेत क्लबया सक्रियताय् स्थानीय तःमधि त्वाःयापिंसं साला यंकाः गःहितिइ तये यंकूगु खः |
थुगुसी तःदँ लिपा बिस्काःया न्हापांगु न्हिया जात्रा शान्तिपूर्ण रुपं सम्पन्न जूगु खः |
थ्व स्वयां न्ह्यः तक अपां कयेकाः ल्वापु जुइगु थ्व जात्राय् थुगुसी धाःसा अज्याःगु छुं नं अप्रिय घटना मजुल |
तर द्यःखःयात गःहिति यंकेमाःगु परम्परा धाःसा थुगुसी त्वाःदःगु दु |
लिसें थुगुसी जात्रा शुरु जूगु निन्हुतक नं द्यः सालेगु ज्या जुल |
थुगुसी द्यःखः सालेगु झ्वलय् गजू नं त्वःधूगु दु |
स्वतँ जाःगु प्यागोडा शैलीया द्यःखःया गजू त्वःधूगु जक मखसे द्यःखःया च्वय्या ब्व नं स्यंगु दु |
द्यःखः सालेगु थासय् लँय् तयातःगु मतया तार बांलाक व्यवस्थापन यायेगु मजूगुलिं गजू त्वःधूगु खः |
खः गःहितिइ थ्यंके धुंकाः तारय् हित्तुहिनेवं गजू त्वःधूगु खः |
द्यःखःया त्वःधूगु गजू दयेकेगु नापं स्यंगु ब्वया मर्मत यायेगु ज्या नं शुरु जुइ धुंकूगु गुुथि संस्था ख्वपया प्रमुख हरिप्रसाद सुवेदीं जानकारी बियादीगु दु |
रथया गजू त्वःधूगु दु |
गजूया ब्वय् नं स्यंगु दु |
उकिं उकिया मर्मत यायेगु ज्या नं शुरु जुइ धुंकूगु दु वय्कलं धयादिल द्यःखः मर्मत यानाः ३० गते तकया दुने रथ तयार यायेगु जुइ |
वइगु बैशाख ३० गते खः साला यंकाः भेलुख्यलय् थ्यंकेवं अन यःसिं थनी |
येँ – नेपाःया लुँ वहःया बजारय् वंगु छुं न्हिं न्ह्यवनिसें थहांकुहां जुयाच्वंगु दु |
म्हीग जक लुँ छतोलाय् ९०० तका कुहां वंगु खःसा म्हिगः हाकनं ५०० तका थहां वंगु दु |
अन्तर्राष्ट्रिय बजारय् लुँ न्याइपिं स्वयां नं मीपिं अप्वयेवं आः हाकनं लुँया भाः कुहां वयाच्वंगु खँ नेपाल सुनचाँदी व्यवसायी महासंघया पुलांम्ह अध्यक्ष तेजरत्न शाक्य नेपालभाषा टाइम्सयात कनादीगु दु |
उकथं हे डलर बल्लायेवं लुँइ लगानी यानाच्वंपिंसं नं डलर हे सञ्चिति यानाहःगुलिं नं लुँया भाः कुहां वयाच्वंगु खः |
लुँया भाः कुहां वयाः ९५००० तका थ्यनेफइगु अनुमान नं वय्कलं यानादीगु दु |
रुस व युक्रेन दथुइ जूगु युद्धया कारणं यानाः लुँया भाः थहां वनी धकाः बिचाः याःगु खःसां नं उकिया लिच्वः अन्तर्राष्ट्रिय बजारय् मलायेवं लुँया भाः कुहां वयेगु शुरु जूगु खः |
लुँया भाः थहां वनाः छतोलाया १ लाख ५ हजार ५ सय तक थ्यनेधुंकूगु खःसां आः हाकनं बुलुहुँ भाः कुहां वयाच्वंगु दु |
म्हिगः अन्तर्राष्ट्रिय बजारय् प्रतिऔश १८१७ डलर कायम जूगु खःसा म्हीग १८०९ डलर कायम जूगु खः |
Subsets and Splits